তিনি ভারতে আগন্তুক। কিন্তু তাঁর চাইতে বড় ভারতবাসী কে? মার্গারেট এলিজাবেথ নোবেল সম্পর্কে ভাবতে বসলে এ কথাই সবার আগে মাথায় ঘুরপাক খায়। কোনও গিমিকের বশবর্তী হয়ে নয়, কোনও প্রাপ্তির আশায় নয়, ঠিক কেন যে এক সাতাশ-আঠাশ বছরের তরুণী লন্ডনের মতো এক আধুনিক শহর ছেড়ে কাহিনি, কিংবদন্তি আর কুসংস্কারে মোড়া (সেই সময়ে ইউরোপে ভারত সম্পর্কে এমন ধারণাই প্রচলিত ছিল) ভারতবর্ষে চলে এলেন, তা আজ, তাঁর জন্মের ১৫০ বছর পরে বুঝে ওঠা দুরূহ। বুঝে ওঠা দুরূহ, এক তরুণ ভারতীয় সন্ন্যাসীর মধ্যে কী এমন দেখেছিলেন এই নারী, যে উনিশ শতকের ইন্ডাস্ট্রিয়াল ইংল্যান্ডের ভোগবাদ তাঁর কাছে তুচ্ছ বলে মনে হয়েছিল। না, ১৯৭০ দশকের হিপি বিদ্রোহের মধ্যে আর যাই হোক, নিবেদিতাকে পাওয়া যাবে না। হিপিদের মধ্যে কোনও নিবেদিতা ছিলেন না।
তা হলে কি ধরে নিতে হবে, কোনও এক আশ্চর্য তারুণ্যের প্রণোদন কাজ করেছিল এই তরুণীর সন্ধান-সূত্রে? ব্রিটেনে দ্রুত থেকে দ্রুততর শিল্পায়ন, সভ্যতার একবগগা অর্থ তৈরি করে তা বিশ্বের উপরে চাপিয়ে দেওয়ার প্রচেষ্টা আর ক্রমাগত কলোনির বিস্তার মার্গারেট তীক্ষ্ণ মেধায় প্রশ্নাতীত বলে মনে হয়নি। তিনি তারুণ্যের অন্য অর্থের সন্ধান করছিলেন। আয়ারল্যান্ডের এক ধর্মপ্রাণ পরিবার থেকে আগত এই তরুণী খ্রিস্টধর্মের অন্য ব্যঞ্জনাকে জানতেন। তিনি জানতেন, ধর্মাশ্রয় বা প্রতিষ্ঠানের চাইতেও বড় এ মানবজমিন। আর সেই বিন্দুতে দাঁড়িয়েই কি তিনি স্বামী বিবেকানন্দ নামক আর এক তরুণের মধ্যে দেখেছিলেন ঝড়ের প্রতিশ্রুতি? না, এই ঝড় বিধ্বংসী নয়। এই ঝড় দিনবদলের বার্তাবাহী। 

নিবেদিতার তরুণ ভারত: স্বামীজি, রবীন্দ্রনাথ, অরবিন্দ ও জগদীশচন্দ্র। ছবি: উইকিপিডিয়া
স্বামীজিকে অনুসরণ করে কলকাতায় চলে আসা এবং বিবেকানন্দের কাছে ব্রহ্মচর্য ব্রতে দীক্ষা নেওয়ার সময়ে কি এই তরুণী জানতেন না, ব্রহ্মচর্য মানে কী? জানার উপায় তেমন নেই। কিন্তু ভাবতে ইচ্ছে করে, জীবনের একটা নতুন মানে, তারুণ্যের একটা নতুন ব্যঞ্জনাকেই নিবেদিতা খুঁজে পেয়েছিলেন এই ব্রাতধারণের মধ্যে। হাজার হাজার বছরের এক ঐতিহ্য, যেখানে জরা নেই, মারী নেই, এমনকী মৃত্যু নামক প্রহেলিকাটিও অনুপস্থিত, সেই বাসাংসী জীর্ণানি যথা বিহায় নবানি-র ভূমিতে দাঁড়িয়ে চিরনবীন সপ্তর্ষিমণ্ডল আর চিরযুবা কালপুরুষের নক্ষত্রছায়ায় তিনি জেনেছিলেন, এখানেই একমাত্র অমৃতের পুত্রকে আহ্বান করা যায় প্রত্যক্ষ ভাবে। কোনও সন্দেহ নেই স্বামীজি ও তাঁর দর্শনের মধ্যে এক চিরনবীনের সন্ধান পেয়েছিলেন নিবেদিতা।

গ্রাফিক্স: বিশ্বজিৎ দাস, ছবি: উইকিপিডিয়া
স্বামীজির প্রেরণা কিন্তু তাঁকে এমন একদিকে নিয়ে যায়, যা তাঁর সঙ্গে তাঁর সতীর্থদের দূরত্ব তৈরি করে। রবীন্দ্রনাথের সঙ্গে তাঁর পরিচয় যে সময়ে, রবীন্দ্রনাথও সেই সময়ে এক সম্ভাবনাময় তরুণ কবি মাত্র। কিন্তু সেই সম্ভাবনার মধ্যেও সম্ভবত নিবেদিতা দেখেছিলেন, এই দেশের শুকনো পাতার ডালে ডালে ঝড় নেমে আসছে। একটা পর্বের পরে তাঁর ও কবির মধ্যে দূরত্ব তৈরি হয়। নিবেদিতার পথকে কবি সর্বতোভাবে মানতে পারেননি, তা তাঁর ‘ভগিনী নিবেদিতা’ নামের প্রবন্ধেই উল্লেখিত। কিন্ত কখনও কোনও শ্রদ্ধার ঘাটতি ঘটেনি তাঁদের সম্পর্কে। 
কী বলা যায়, জগদীশচন্দ্র বসু আর নিবেদিতার মধ্যেকার ভাব বিনিময়কে? জগদীশচন্দ্র তো একজন বিজ্ঞানীমাত্র নন। তিনি অনুভবী, কবিমানসিকতা সম্পন্ন। তিনিই লিখতে পারেন ‘অব্যক্ত’-র মতো আশ্চর্য প্রবন্ধ, ‘পলাতক তুফান’-এর মতো পথিকৃৎ সায়েন্স ফিকশন। সেখানেও তারুণ্য আর সম্ভাবনাকেই গুরুত্ব দিয়েছিলেন নিবেদিতা। জগদীশচন্দ্র এবং অবলা বসুর সঙ্গে তৈরি হয়েছিল তাঁর আশ্চর্য সেতুবন্ধ। কবি-বৈজ্ঞানিকের প্রেরণা হয়ে দাঁড়ান নবীন সন্ন্যাসিনী।
অরবিন্দ ঘোষ আর অনুশীলন সমিতির সঙ্গে তাঁর সংযোগ তাঁকে তাঁর গুরুভ্রাতাদের কাছ থেকে দূরে সরিয়ে নিয়ে যায়। বিবেকানন্দ-পরবর্তী রামকৃষ্ণ মিশন হয়তো নিজেকে আটকে রাখতে চেয়েছিল আধ্যাত্মিক চর্চায় আর সেবাকার্যে। কিন্তু নিবেদিতার সামনে তখন উন্মুক্ত হয়ে পড়েছে এমন এক ভারতবর্ষ, যে ভারতবর্ষকে তাঁর গুরু তাঁকে দেখিয়েছিলেন। অরবিন্দের মধ্যে আর এক তারুণ্যকে খুঁজে পান নিবেদিতা, যা বিরলের মধ্যে বিরলতম। আইরিশ ন্যাশনালিজমের মধ্যে বড় হওয়া মার্গারেট সেদিন নিবেদিতা অবস্থাতেও দেখতে পেয়েছিলেন, আধ্যাত্ম আর চিৎশক্তিতে ঋদ্ধ ভারতবর্ষ বিজ্ঞান আর সাহিত্য, মনন আর দর্শনের এক নতুন জগতে কদম রাখতে চলেছে। এই ভারতের চোখে তারুণ্যের স্বপ্ন। তার ঠোঁটে ‘বাঁধ ভেঙে দাও’ গান। 
মাত্র ৪৩ বছর বয়সে চলে যান নিবেদেতা। কী হতো যদি পরিণত বয়স পর্যন্ত তিনি থাকতেন? স্বপ্নভঙ্গ? অরবিন্দ চলে গিয়েছেন আধ্যাত্মলোকে। জগদীশচন্দ্র তাঁর প্রাপ্য সম্মানটুকুও পাননি। টুকরো টুকরো হয়ে গিয়েছে অনুশীলন সমিতি। না। এতে ভেঙে পড়তেন না বলেই মনে হয় মার্গারেট। হয়তো আফ্রিকা ফেরত এক তরুণ ব্যারিস্টারের সঙ্গে গড়ে উঠত তাঁর সেতুবন্ধ। হয়তো দেখা যেত তাঁকে অসহযোগের দিনে স্বপ্নের ভারত গড়ার কাজে নিবেদিত অবস্থায়। কল্পনা বটে। কিন্তু, এমন তো হতেই পারত। তারুণ্যে তো সবই সম্ভব। নিবেদিতা জানতেন।